शेरबहादुरजी नियम, कानुको अभावमा आफ्नो प्रधानमन्त्रीको कुर्सी लम्बिएर बालुवाटारमा रमाउन पाएकोमा दंग परिरहनुभएको छ । उता वाम गठबन्धनको बहुमतपछि ओलीजीलाई पनि म अब जसरी पनि प्रधानमन्त्री बन्ने नै हो, मलाई कसले रोक्न सक्छ भन्ने दम्भ छ । केरुङ पुगेर उहाँले देशको प्रधानमन्त्रीले झैँ निर्देशन दिएर त्यो दम्भ सार्वजनिक गरिसक्नुभएकै छ । उहाँका हरेक प्रस्तुतिमा विगतको भन्दा बढी दम्भ देखिइरहेको छ । सर्वदलीय बैठकमा पनि उहाँको विचार त्यस्तै देखिन्छ । वाम गठबन्धनले पार्टी एकीकरण गर्ने कुरा गरे पनि एकीकरण भइसकेको छैन । गठबन्धनले संघीय सरकार सञ्चालन गर्ने दाबी त गरेको छ, तर सरकार बनिसकेको छैन । अर्थात्, ओलीजी नै प्रधानमन्त्री बन्नुहुन्छ भन्ने सुनिश्चित भइसकेको छैन । यस्तो अनिश्चित तरल राजनीतिमा ओलीजीले प्रदर्शन गरिरहेको दम्भ किमार्थ उचित छैन । उहाँ यतिखेर गठबन्धनको बहुमतको दम्भमा बालहठ देखाइरहनुभएको छ ।
